РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

23. децембар 2015. године

Б е о г р а д

ПРЕДСЕДНИК НАРОДНЕ СКУПШТИНЕ

 На основу члана 157. став 6. и члана 161. став 1. Пословника Народне скупштине („Службени гласник РС“, број 20/12 – пречишћен текст), Одбор за привреду, регионални развој, трговину, туризам и енергетику подноси на ПРЕДЛОГ ЗАКОНА О ЗАДРУГАМА следећe амандманe:

АМАНДМАН I

 У Предлогу закона, у члану 23. став 5, број: „30“ замењује сe бројем: „35“.

О б р а з л о ж е њ е

 У Обрaзложењу Предлога закона, на страни 85 наведени су предлози из јавне расправе који су усвојени. Поред осталих усвојених предлога, у тачки 14) наводи се да је усвојен и предлог „да статус задругара студентско-омладинске задруге може стећи лице старије од 30 година, односно прихваћено је да граница буде 35 година, али не и виша, што је предложено у више наврата“.

 У члану 23. Предлога закона, супротно образложењу, наведена је старосна граница од 30 година.

 Амандман се предлаже како се новим законом не би погоршали услови рада преко задруга у односу на постојеће прописе. Општа правила омладинског задругарства прописују старосну границу за стицање статуса задругара до 35 година живота, уз неке изузетке, као што су посебно социјално угрожена лица, за послове у пољопривреди и слично. Граница од 35 година назначена је и примењује се у програмима и обрасцима који се достављају Пореској управи, Централном регистру обавезног социјалног осигурања и за матичну евиденцију Фонда ПИО и Фонда здравственог осигурања. Највећи број незапослених лица је у старосном добу до 35 година и рад преко задруге често је једини начин за преживљавање до запослења.

 Важећим прописима је уређено да је омладинска задруга дужна да води књигу задругара, да поднесе пријаву и да обрачуна и уплати све порезе и доприносе за социјално осигурање као и за запослена лица, тако да је рад незапослених у статусу члана омладинске задруге легалан, подложан контроли и у пореско-социјалном смислу изједначен са радним односом.

 Задругар и послодавац закључују уговор о повремено привременим пословима, који су Законом о раду лимитирани на 120 радних дана у години и којим се одређују права и обавезе, а уз стручну и техничку помоћ задруге као заштитника права задругара. Студентске и омладинске задруге су током 85 година постојања показале социјалну и васпитну функцију, не само за своје потребе, већ и у корист послодаваца, државе и друштва.

 Скраћивањем старосне границе неће се повећати запосленост, нити олакшати положај незапослених. Напротив, оставио би се простор за рад на црно, што није у интересу незапослених и државе.

АМАНДМАН II

 У Предлогу закона, у члану 103. став 1, после тачке 3) додаје се нова тачка 4) која гласи:

 „4) ако задружном савезу не достави податке и документа за упис у књигу задруга (члан 74.);“

Тач. 4) и 5) постају тач. 5) и 6).

О б р а з л о ж е њ е

 Чланом 74. Предлога закона уређена су питања обавезе задруга и задружног савеза у вези вођења књиге задруга. Амандманом се уводе одговарајуће казнене одредбе како би ова значајна законска норма, која треба да обезбеди систематичан и целовит увид у битне податке о променама у задружном сектору, дала очекиване резултате.

 Књига задруга са целовитим и ажурним подацима је од значаја за вођење задружне статистике, сачињавање анализа и предлога за праћење и спровођење закона, вршења обавезне задружне ревизије и слично.

АМАНДМАН III

 У Предлогу закона, у члану 104. после става 2, додају се нови ст. 3. и 4. који гласе:

 „Новчаном казном из става 1. овог члана казниће се за прекршај задружни савез ако не води, не држи у седишту савеза или не чува књигу задруга (члан 74.).

 За радње из става 3. овог члана, казниће се за прекршај и одговорно лице у задружном савезу, новчаном казном од 10.000 до 50.000 динара.“

О б р а з л о ж е њ е

 Амандман се предлаже јер казнене одредбе обезбеђују суштинску примену члана 74. Предлога закона, која се односи на обавезу задружног савеза и одговорног лица у задружном савезу да води, држи у седишту савеза и чува књигу задруга.

 ПРЕДСЕДНИК

 др Александра Томић